Varðskipið Óðinn (1960)

Varðskipið Óðinn er fyrrum varðskip sem þjónaði Landhelgisgæslu Íslands frá 1960 til 2006. Það var þriðja skip landshelgisgæslunar til að bera nafnið. Skipið er í dag safnskip og staðsett í Reykjavíkurhöfn.

Skipið var sjósett árið 1959 og tekið í notkun af Landhelgisgæslunni í janúar 1960. Sem varðskip þjónaði það í öllum þremur Þorskastríðunum á milli Íslands og Bretlands. Skipið reyndist einnig vel sem björgunarskip en það dró í kringum 200 skip til lands eða í landvar í kjölfar bilana, eldsvoða eða veiðarfæra í skrúfu. Einnig dró Óðinn fjórtán sinnum skip úr strandi. Þrisvar sinnum bjargaði það áhöfnum strandaðra skipa, meðal annars af Notts County, og tvisvar bjargaði það áhöfnum sökkvandi skipa.

Safnskip
Árið 2008 var skipið gefið Hollvinasamtökum Óðins og fært á Sjóminjasafn Reykjavíkur. Árið 2014 hófst vinna við að koma skipinu í sjófært ástand og árið 2020 sigldi skipuð úr Reykjavíkurhöfn í fyrsta sinn í meira en áratug. Árið 2022 fékk skipið aftur haffærisskírteini.

Þann 11. júní 2022, sigldi skipið með Guðna Th. Jóhannesson, forseta Íslands, og Suzuki Ryotaro, sendiherra Japans á Íslandi, til Grindavíkur í tilefni Sjómannadagsins.

Á hvíta tjaldinu
Óðinn, ásamt Tý, voru notaðir sem sviðsmynd í kvikmyndinni Flags of Our Fathers, sem leikstýrt var af Clint Eastwood, þegar hún var tekin upp á Íslandi sumarið 2005.
Heimildir

Flokkur:Byggt 1960
Flokkur:Íslensk varðskip
Flokkur:Safnskip